Zavod za školstvo Crne Gore

Mr Zoran Lalović, samostalni savjetnik u Zavodu za školstvo

UPRAVALJANJE PROBLEMOM NASILJA

UČENIKA U ŠKOLI

Uvod

Predmet ovog rada su mjere za upravljanje problemom nasilja u školi[[1]](#footnote-1). Cilj mjera je smanjivanje ili sprečavanje nasilja učenika u školama, a mjere su nastale su kao rezultat **istraživanja**[[2]](#footnote-2) koje je Zavod za školstvo realizovao tokom 2022/2023. školske godine u svim osnovnim i srednjim školama u Crnoj Gori. Cilj istraživanja bio je da se utvrdi *koliko je nasilje rasprostranjeno i koji su pojavni oblici nasilja među učenicima* u osnovnim i srednjim školama u Crnoj Gori.

MJERE UPRAVALJANJA PROBLEMOM NASILJA UČENIKA U ŠKOLI

Istraživanje je pokazalo da tipična situacija sa nasiljem u školi *nije ona u kojoj postoji žrtva koju maltretira veliki broj djece, već ona u kojoj postoji nasilnik koji maltretira veći broj žrtava* (u našem slučaju to je 2,7 učenika nasilnika; 4% učenika koji su istovremeno bili i žrtve i nasilnici; 13% učenika koji su bili samo žrtve). Nasilnik je obično pojedinac, a ponekad i grupa učenika.

Ova činjenica, da nasilje u školi nije masovna i nasumična pojava gdje svako zlostavlja svakog, kao i činjenica *da su uloga nasilnika i uloga žrtve stabilne* (u našem istraživanju 65% učenika koji su bili žrtva nasilja u ovoj godini, bili su žrtva nasilja i u ranijim godinama; 72% učenika koji su bili nasilni u ovoj godini, bili su nasilni i u ranijim godinama) stvara povoljnu osnovu za *racionalno upravljanje problemom nasilja u školi* na način što bi se već na ranom školskom uzrastu identifikovali pojedinci koji često manifestuju nasilno ponašanje, kao i učenici koji su često žrtve nasilja. Ovim učenicima je potrebna individualna, *psihološka podrška*u smislu integracije u školski kolektiv (i nasilnici i žrtve su zbog određenih karakteristika socijalno izopšteni od ostalih učenika). Druga linija rješavanja problema nasilja u školi podrazumijeva jačanje *vaspitne uloge škole* i izgrađivanje *školske klime* u kojoj se nasilje ne isplati (nije „*kul*“) i gdje su *učenici uvjereni* da će ih škola zaštititi od svih oblika nasilja (istraživanje je pokazalo da učenicima nije dovoljno samo reći da su u školi sigurni, potrebno je da im to njihovo iskustvo i potvrdi).

MJERE SPREČAVANJA NASILJA UČENIKA

NA NIVOU ŠKOLE

Ponašanje je određeno kontekstom, sredinom u kom se dešava. Nas interesuje nasilje u posebnom kontekstu, u školi. Škola predstavlja specifičnu, po mnogo čemu, kontrolisanu sredinu, koju određuju: ciljevi škole, različiti položaji i uloge onih koji su u školi, kao i pravila i norme ponašanja kojima su regulisani njihovi međusobni odnosi. Mada se nasilje među učenicima dešava na različitim mjestima (na ulici, u igraonicama, na sportskim terenima) nas interesuje nasilje u onim situacijama koje su regulisane školskim pravilima (škola, školsko dvorište i eventualno put do škole).

Tokom 2022/23. školske godine 17% učenika je u svojim školama bilo izloženo nakom obliku nasilja[[3]](#footnote-3). Šta zapravo znači ovaj procenat? 17% je prosječna rasprostranjenosti nasilja u školama u Crnoj Gori[[4]](#footnote-4), ali prava slika sa nasiljem je da je ono u nekim školama rasprostranjeno u procentu od 7,5%, a da je u drugim školama rasprostranjenost nasilja *četiri puta veće*, iznosi 27,3%. Ključno pitanje je, šta utiče da je u nekim školama nasilje manje zastupljeno nego u drugim?

Učestalost nasilja povezana je sa nekim *objektivnim karakteristikama škole*. Tako npr. uvrdili smo, da je nasilje manje prisutno u seoskim u odnosu na gradske škole, u školama koje rade u jednoj smjeni (samo prije podne) u odnosu na škole koje rade u dvije ili više smjena; u manjim školama do 500 učenika u odnosu na škole sa većim brojem učenika (posebno su rizične škole sa prekobrojnim odjeljenjima); u školama sa boljim uslovima u odnosu na škole sa lošijim uslovima itd. Međutim, ključno za razlikovanje škola po učestalosti nasilja su njihove*subjektivne karakteristike,* a to su: *razvijenost vaspitne, tj. preventivne uloge škole i školska klima koja obeshrabruje nasilje, a posebno je važno da se u školi reaguje na svaki akt nasilja*. Istraživanje je pokazalo da 35% učenika dolazi iz škola u kojima se na pravi način ne djeluje preventivno na nasilje; 31% učenika dolazi iz škola koje nemaju razvijenu klimu usmjerenu protiv nasilja; 56% učenika nije uvjereno da će nastavnici blagovremeno reagovati ako budu izloženi nasilju, što govori da najviše prostora za napredovanje u smislu smanjenja ili sprečavanja nasilja u školama ima upravo u unapređivanju vaspitne, tj. preventivne uloge škole i razvijanju školske klime usmjerene protiv nasilja.

* ***Razvijanje vaspitne, tj. preventivne uloge škole***

Deklarativno škola je podjednako i obrazovna i vaspitna ustanova, ali u praksi najčešće nije tako. Istraživanja (Pešikan & Lalović, 2015, 2017.) ukazuju na potrebu unapređivanja vaspitne uloge škole. Utvrdili smo da je nasilje manje prisutno u školama gdje su nastavnici razgovarali sa učenicima o tome koje vrijednosti (npr. poštovanje, iskrenost, prijateljstvo) su važne za život u školi; gdje su učenici učili šta spada u nasilno ponašanje (npr. šta je fizičko, verbalno, socijalno, seksualno, nasilje putem društvenih mreža i sl); gdje su učenici učili kako na miran način da riješavaju sukobe; gdje su učenici učili kako mogu da se zaštite kada su izloženi nasilju; gdje se učenicima pomaže da bolje upoznaju i poštuju osobe koja su drugačije (npr. djecu različitih nacija i vjera; osobe sa poteškoćama i sl.); gdje se organizuju aktivnosti kroz koje učenici mogu upoznati učenike iz drugih odjeljenja i razreda.

* ***Razvijanje klima usmjerene protiv nasilja***

Školska klima nije nešto konkretno, opipljivo, ali jeste nešto što prožima i određuje sve aspekte života i rada škole, a uključuje pisana i nepisana pravila, međusobne odnose i norme ponašanja. Školsku klimu određuje to, kako se nastavnici i učenici odnose jedni prema drugima, koliko se međusobno podržavaju, uvažavaju i sl. Školsku klimu usmjerenu protiv nasilja najlakše je opisati kao klimu gdje se nasilje *ne pokazuje, niti se toleriše*. Istraživanjem smo utvrdili da je nasilje manje prisutno u školama u kojima su nastavnici upoznali učenike sa pravilima ponašanja i objasnili im šta ta pravila znače; gdje učenici znaju šta treba da urade kada su izloženi nasilju; gdje učenici imaju slobodu da se obratite bilo kojem nastavniku za pomoć; gdje se odmah reaguje na svaki problem u vezi sa nasiljem i gdje učenici znanju koje su posljedice ako prekrše pravila.

* ***Reagovanje na nasilje u školi***

Svi učenici koji dolaze u školu imaju određene predispozicije, a neki i predispoziciju nasilnog ponašaja. Da li će takav učenik u školi ispoljiti nasilno ponašanje zavisi i od škole, tj. određenog konteksta, klime u kojoj se nasilje manje ili više „isplati“. Najvažniji dio ove klime čini *spremnost* svih, i učenika i nastavnika, da reaguju na nasilje. Od učenika se očekuje da *prijave nasilje*, a od nastavnika da *blagovremeno i ispravno reaguju na nasilje*. Utvrdili smo da je nasilje manje prisutno u školama gdje su učenici uvjereni da će ih nastavnici zaštiti od nasilnika.

MJERE SPREČAVANJA NASILJA

KOJE SE ODNOSE NA SVE UČENIKE ŠKOLE

Istraživanje je pokazalo da bi određene mjere usmjerene na učenike imale značajan efekat na smanjivanje ili sprečavanje nasilja u školama. To su mjere koje podrazumijevaju:

* ***Osposobljavanja učenika da prepoznaju nasilje***, da nauče šta spada u fizičko, verbalno, socijalno, seksualno, nasilje putem društvenih mreža i sl. Istraživanje je pokazalo da 44% učenika u svojim školama nije učilo o tome.

Najveći broj učenika (¾) u nasilje ne ubrajaju ogovaranje, isključivanje iz kruga prijatelja, izbjegavanje i ignorisanje, te se za ova ponašanja može reći da su za većinu učenika *socijalno prihvatljiva ponašanja*. To je posebno karakteristično za učenike nasilnike. Kada opisuju svoje nasilno ponašanje, ovi učenici obično preskaču verbalno i socijalno nasilje (ne prepoznaju ih kao nasilje) i navode samo teže oblike nasilja, prije svega fizičko nasilje.

Kakve su posljedice toga što većina učenika (posebno učenici nasilnog ponašpanja) imaju pogrešno uvjerenje o tome šta je nasilje?

Prvo. Način kako učenici ocjenjuju šta je nasilje, ima direktne posljedice na rasprostranjenost pojedinih oblika nasilja u školi. Istraživanje je pokazalo da je u školama najviše zastupljeno verbalno (ogovaranje, laži, predstavljanje u negativnom svjetlu, ismijavanje, zadirkivanje, nazivanje pogrdnim imenima i sl.) i socijalno nasilje (izbjegavanje, ignorisanje, isključivanje iz kruga prijatelja i sl), tj. *upravo oni oblici nasilja koje većina učenika smatra socijalno prihvatljivim ponašanjem*. Izloženost učenika drugim oblicima nasilja znatno je manja, npr. fizičko nasilje doživjelo je (9,9%) učenika. Drugo. Ogovaranje, zadirkivanje i ismijavanje imaju *različito značenje* (atribuciju) za nasilnika i za žrtvu. Tako npr. ogovaranje iz pozicije nasilnika i nije nešto strašno (budući da je takvo ponašanje rašireno među učenicima, i većina učenika ga i ne smatra nasiljem). Sa druge strane, žrtva, ogovaranje doživljava veoma dramatično, budući da se njime narušava ugled, socijalni položaj i slika koju učenik gradi o sebi. Pogrešna uvjerenja učenika o tome šta je nasilje povezana su sa činjenicom da značajan broj učenika (-44%) u svojim školama nije učilo o tome šta spada u nasilje (šta je fizičko, verbalno, socijalno, elektronsko, seksualno nasilje).

* ***Otklanjanje predrasuda i pogrešnih uvjerenja učenika prema nasilju,***danauče šta je nasilje i kad im se čini da nije.

Na zanačaj preventivnog djelovanja škole i učenja ukazuju raširene predrasude i pogrešna uvjerenja učenika o nasilju. Tako npr. učenici smatraju da je nasilje nešto što se dešava drugima, a da se ne može desiti njima (Jedna učenica kaže: *Nijesam imala nikakve probleme sa nasiljom tako da mi je ova tema i popunjavanje ovog upitnika, o nasilju, bilo bespotrebno!)*;da su „šale“ na tuđi račun bezazlene (*Ako kažem neku šalu o nekome ili nešto slično i oni to prime kao nasilje, a to nije nasilje; Ja mislim da postoji vrijeđanje ali u drugarskom smislu zato mi to koristimo.*);da je nasilje u nekim slučajevima opravdano (*Po mom mišljenju u redu je biti nasilan ako je u odbrani sebe ili drugog; Kod nas se dva učenika ponekad potuku, 1 na 1, ali ja to ne smatram nasiljem*.); da su okolnosti u društvu takve da je nasilje neminovno (*Mislim da se problemi u ovo doba rješavaju jedino tučom, slabo ko će vam to rješit` govorom i razumom.);* da je nasilno ponašanje normalna razvojna faza (*Mislim da nije strašno da se djeca potuku jer treba da nauče da sami prevazilaze svoje probleme i tako će im biti lakše u životu; Nasilja u školama je uvijek bilo, i uvijek će biti. To je zato što svi mi prolazimo kroz fazu života gdje dječaci i djevojčice postaju muškarci i žene, normalno je da ima nasilja između dva momka koji su zaljubljeni u istu djevojku. Naravno, kada svi odrastemo u zrele ljude sve će nam ove akcije biti glupe, ali sada niko ne misli o tome već svi misle kako da stignu do vrha društvene piramide.*) itd.

Poseban problem predstavljaju pogrešna uvjerenja učenika o prijalvljivanju nasilja. U adolescentnoj grupi bilo kakvo prijavljivanje učenika nastavniku, ili uopšte starijem licu, od strane drugih učenika ocjenjuje se nezrelim „tužakanjem“ i osuđuje (učenik koji prijavljuje nasilje, zbog takvog postupka, od drugih učenika bude ismijavan ili vrijeđan). U našem istraživanju čak 30% učenika smatra da je neprijavljivanje nasilja neka vrsta *moralne obaveze* učenika.

* ***Razvijanje socjalno – emocionalnih vještina učenika****.* Istraživanje je pokazalo da učenici nasilnog ponašanja imaju problem sa kontrolom emocija i uspostavljanjem i održavanjem dobrih odnosa sa drugom djecom.

Istraživanje je pokazalo da većina naših učenika ima pozitivnu sliku o sebi, razvijenu samokontrolu i pozitivan odnos prema drugima. Karakterišu ih: miroljubivost (vjera da se dobrom komuniikacijom mogu rješavati sukobi), tolerantnost (gotovo uvijek bez ljutnje mogu saslušati mišljenja i prijedloge koji su suprotni mojima), samokontrola (kada naiđu problemi obično ne gubim glavu, ostanem miran i koncentrisan na zadatak) i empatija (uvijek sa pažnjom saslušam druge ljude, nastojim da razumijem njihove probleme). Sa druge strane učenici koji su uključeni u nasilje, bilo da su nasilnici ili žrtve, imaju problema sa kontrolom emocija i sa uspostavljanjem i održavanjem dobrih odnosa sa drugom djecom. Odgovornost, poštenje, empatija, tolerancija, samokontrola, saradnja i druge socijalno - emocionalne vještine *se uče*, a za njihovo učenje najvažniji su *modeli koje nude roditelji, škola i zajednica u cjelini.*

U školi ove vještine se uče na različite načine: razvijanjem odgovarajuće školske klime (gdje se svi osjećaju slobodno, sigurno i prihvaćeno), korišćenjem određenih metoda nastave (učenjem putrem saradnje, interakcije i razmjene mišljenja), na sadržajima pojedinih školskih predmeta (u situaciji kada su učenici van škole izloženi negativnim uzorima, važno je da bar u školi iz književnosti ili istorije upoznaju primjere: humanosti, poštenja, tolerancije i sl.), vrednovanjem učenika (tako što se kod ocjenjivanja vrednuje ne samo to koliko učenici znaju, već i to kako se odnose prema školi i drugim učenicima), i na kraju, realizacijom specijalizovanih programa koji su namijenjeni za razvoj socijalnih i emocionalnih vještina i vrijednosti kod učenika (jedan takav program[[5]](#footnote-5), u saradnji sa UNICEF-om, razvila je grupa naših stručnjaka). 30% učenika kaže da u školi nisu učili o tome koje vrijednosti (npr. poštovanje, iskrenost, prijateljstvo) su važne za život u školi

* ***Osposobljavanjem učenika da adekvatno reaguju na nasilje*, *da ga prijave,*** bilo da su oni ili neko drugi žtva nasilja. Istraživanje je pokazalo da 2/3 učenika neadekvatno reaguje na nasilje u školi.

Na osnovu slike uobičajenih reagovanja učenika u situaciji izloženosti nasilju (koju smo dobili istraživanjem), mogu se izvesti sljedeći zaključci. Prvo, većina učenika (2/3) neadekvatno reaguje na nasilje, bilo da uzvraćaju nasiljem ili se povlači pred nasilnikom. Obje ove strategije su neefikasne, ne sprečavaju nasilje već ga ohrabruju. Drugo, u poziciji žrtve učenik se rijetko obraća odraslima, a kada odluči da se obrati nekome od njih, prije se obraća roditeljima nego nastavnicima u školi. To znači *da je nasilje u školi često nevidljivo za školu*. O nasilju u školi više znaju roditelji učenika nego škola, pa se dešava da su u školi iznenađeni kada pojedini roditelji zaobilaze školu i sami rješavaju problem sa nasilnikom.

Postoji više razloga zašto učenici ne prijavlju nasilje i zašto ne traže pomoć nastavnika. Mogući razlozi su: *strah od nasilnika* (učenici se plaše da će zbog prijavljivanja nasilja biti ponovo žrtva nasilja); *stid zbog postupka* (npr. kod seksualnog uznemiravanja ili zbog činjenice da će morati da objasne svoju ulogu u nasilju); *moralna obaveza* (u adolescentnoj grupi prijavljivanje nastavniku se ocjenjuje nezrelim „tužakanjem“); *nepovjerenje u reakciju nastavnika*(učenici se plaše da nastavnici neće adekvatno, ili da uopšte neće reagovati). U našem istraživanju 35% učenika nije uvjereno da će nastavnici reagovati kad se pojavi neki problem u vezi sa nasiljem.

Istraživanje je pokazalo da učenici kojima je u školi rečeno šta treba da preduzmu u slučaju nasilja bolje reaguju na nasilje, češće se obraćaju nekome ko je zdužen da ih žaštiti (roditeljima, nastavniku, direkoru i sl.) i češće prijavljuju nasilje. Ali ovo *ne važi za grupu socijalno inteligentnijih učenika*. Čak i kada im je u školi rečeno šta treba da urade u takvoj situaciji oni ne mijenjau svoje ponašanje (ne prijavljuju nasilje, već i dalje ćute o nasilju i izbjegavaju nasilnika). Da bi ova grupa, socijalno inteligentnih učenika, promijenila svoje ponašanje, da bi prijavili nasilje, pored verbalne instrukacije štra treba da urade, potrebno je još nešto. *Potrebno je da se uvjere u opravdanost takvog postupka*, da budu sigurni, da će, kada prijave nasilje, nastavnici sigurno reagovati, i da će ih zaštititi od naslnika.

* ***Osposobljavanja učenika da na miran način rješavaju sukobe*.** Istraživanje je pokazalo da 31% učenika ne zna kako nenasilno da rješava sukobe.

Čak 35% učenika na nasilje reaguje nasiljem i vraća istom mjerom. Rješavanje sukoba drugim sredstvima, npr. razgovorom, daleko je manje zastupljeno među učenicima. Instiktivna reakcija učenika na nasilje (vraćanje istom mjerom) posljedica je činjenice da učenici ne raspolažu drugim tehnikama rješavanja sukoba. 31% učenika u školi nije učilo kako da na miran način rješavaju sukobe.

* ***Kontrola ponašanja učenika u školi****.* 30% učenici su rekli da se različito ponašaju kada je nastavnik prisutan i kada nije tu.

Nasilje u školi se najčeće dešava na mjestima sa smanjenom kontrolom od strane nastavnika. To su školsko dvorište i hodnici za vrijeme odmora (mjesta visokog rizika). Mjesta umjerenog rizika su put do kuće, učionica tokom odmora i školski toaleti. Činjenica da se nasilje u školi najčešće dešava na mjestima sa smanjenom kontrolom odraslih povezana je sa činjenicom da su učenici u razvojnoj fazi kada još uvijek nemaju dovoljno razvijenu moralnu svijest, i kada se još uvijek ne može oslanjati samo na njihovu autonomnu odgovornost. To se posebno odnosi na učenike nasilnog ponašanja. Ovi učenici se češće od drugih različito ponašaju kada nastavnik nije tu. To iziskuje potrebu da se na mjestima povećanog rizika (mjesta gdje se u jednom trenutku okuplja veći broj djece i to iz različitih odjeljenja i različitog uzrasta), *stalno nadzire i kontroliše ponašanje učenika.*

MJERE SPREČAVANJA NASILJA

KOJE SE ODNOSE NA SVE NASTAVNIKE ŠKOLE

Istraživanje je pokazalo da bi određene mjere usmjerene na nastavnike imale značajan efekat na smanjivanje ili sprečavanje nasilja u školama. To su mjere koje se odnose na:

* ***Osposobljavanje nastavnika da prepoznaju nasilje***

Jedan od najvećih problema u vezi sa nasiljem u školi je činjenica da je nasilje među učenicima često *nevidljivo za školu.* Ako rasprostarnenost različitih oblika nasilja u školi prikažemo u formi „sante leda“ ispada da je samo oko 10% od ukupnog nasilja nastavnicima vidljivo (fizičko nasilje), a da je sve ostalo (verbalno i socijalno nasilje) nastavnicima praktično nevidljivo i *zavisi od spremnosti učenika da ga prijave*. Ranije smo rekli da učenici, bilo da su svjedoci ili žrtve nasilja, nerado prijavljuju nasilje, i da, čak i kada se odluče da ga prijave, prijavljuju ga češće roditeljima nego školi. Nevidljivost verbalnog i socijalnog nasilja dodatno je pojačana okolnošću što se ovo nasilje većim dijelom *prelilo iz realnog u virtualni svijet.* Sve ono što važi za verbalno i socijalno nasilje u realnom svijetu (da je najrasprostranjeniji oblik nasilja; da ga učenici zbog potrebe očuvanja samopoštovanja naročito teško doživljavaju) važi i u virtualnom svijetu, s tim što se sada poruke o žtrvi brže šire, i što lakše dospijevaju do većeg broja korisnika.

Kako učenici izbjegavaju da prijave verbalno i socijalno nasilje, a kako je ovo nasilje načešće i učenicima najteže, pored podsticanja učenika da prijavljuju nasilje (o čemu je bilo riječi ranije) potrebno je i osposobljavati nastavnike da prepoznaju nasilje. Da reaguju prije nego što se kod žrtve akumuliraju negativne emocije, bijes, srdžba i sl. i to ne samo kod učenika, već i kod njegovih roditelja. Neki od ranih znakova izloženosti učenika nasilju su: povlačenje iz društva, izraženo osjećanje izolovanosti i usamljenosti, izraženo osjećanje odbačenosti, osjećanje da je neprekidno meta napada i maltretiranja, izražavanje ugroženosti u pisanim radovima i crtežima, povremeni nekontrolisani bijes i sl. (Dwayer i sar, prema Popadić, D. str. 122). Mi smo utvrdili da obrazovni status porodice i zainteresovanost ovih učenika za školu (koji su iznad prosjeka grupe) nijesu podudarni sa njihovim školskim uspjehom (koji je ispod prosjeka), što govori da je njihova školska efikasnost pod uticajem emocionalnih smetnji koje trpe zbog nasilja.

* ***Otklanjanje predrasuda i pogrešnih uvjerenja nastavnika prema nasilju****,* danauče šta je nasilje i kad im se čini da nije.

Verbalno i socijalno nasilje ne samo da skrivaju učenici (jer ga nerado prijavljuju), već ga ponekad „skrivaju“ i nastavnici (jer ga ne shvataju ozbiljno). Ogovaranje, zadirkivanje, ismijavanje imaju različito značenje (atribuciju) za nastavnika i za učenike. Tako npr. ogovaranje iz pozicije nastavnika (koji je zreo) možda i nije nešto strašno, ali za učenika (koji tek treba da sazri) je dramatično, jer se njime narušavaju socijalni položaj, ugled i slika koju učenik želi da izgradi o sebu. Poznato je da su mladima u formiranju naročito važani socijalni položaj i ugled u grupi vršnjaka. Mada je fenomen „*žrtve u svojim očima*“ (učenik koji se osjeća žrtvom, a da zapravo nije) često realan, od nastavnika se očekuje da se sa punom ozbilnošću odnosi prema svakoj naznaci na nasilje, a posebno se ozbiljno mora odnositi u slučaju kada mu se učenik požali na nasilje. Osjećaj ugroženosti je za učenika realan, bez obzira da li ima oslonac u realnosti ili ne.

* ***Osposobljavanje nastavnika da adekvatno reaguju na nasilje*.** Istraživanje je pokazalo da manje od polovine nastavnika (43,7%) blagovremeno i adekvatno reaguje na nasilje.

Većina nastavnika, po mišljenju učenika, ili uopšte ne reaguju (prave se da ne vide), ili imaju tzv. odloženu reakciju na nasilje koja je pretežno usmjerena na kažnjavanje nasilnika*, a ne na zaštitu žrtve* (nastavnik poziva nasilika na razgovor, poziva roditelje nasilnika, uključuje pedagoga ili direktora škole, izriče vaspitne mjere i sl.). Poseban je problem što i nakon nastavnikove reakcije, čak i one koja je blagovremena, obično uslijedi kontrareakcija nasilnika, a *nastavnici rijetko isprate situaciju do kraja.*

Za sprječavanje nasilja u školi najvažnija je, kako smo već istakli, *uvjerenost učenika* *u adekvarnu reakciju nastavnika na svaki oblik nasilja u školi*.Ta reakcija prvo treba da bude usmjerena na pomoć žrtvi (da se žrtva efikasno zaštiti), a zatim i prema nasilniku (da se spriječi ponavljanje nasilja). Tek kada učenici steknu *povjerenje* (kada iskuse da su sigurni i zaštićeni u školi) od njih se može očekivati da budu „saradnici“ u sprječavanju nasilja u školi, da o nasilju na ćute, već da ga prijavljuju bez obzira da li su žrtva oni, ili neko drugi. Treba dodati, *da isto takvo povjerenje treba izgraditi i kod roditelja učenika*, da probleme nasilja nad njihovom djecom ne rješavaju sami (nasiljem prema drugoj djeci), već da se za pomoć obraćaju nastavnicima i školi.

INDIVIDUALNA PODRŠKA UČENICIMA

KOJI SU UKLJUČENI U NASILJE

Druga linija djelovanja na nasilje u školi odnosi se na individualnu podršku učenicima uklječenim u nasilje. Ovim učenicima, bilo da se radi o žrtvi ili nasilniku, potrebna je individualana podrška, i to od najranijeg školskog uzrasta. Većinu ovih učenika, i žrtve i nasilnike, karakteriše nezadovoljstvo sobom (to se ne mora odnositi na učenike koji su inicijatori nasilja, koji suprotno žrtvama mogu imati doduše nerealno, ali visoko mišljenje o sebi), socijalna izolovanost (ili eventalno prihvaćenost unutar manjih, perifernih grupa, koje čine isto tako agresivni ili nepopularni pojedinci), socijalna nekompetentnost (nedostatak socijalno-emocionalnih vještina: tolerancije, empatije, samokontrole, odgovornosti) uz izraženu agresivnost (bilo da je ispoljavaju više otvoreno – fizički, ili prikriveno – verbalno). Cilj rada sa ovim učenicima, ne smije biti njihovo odbacivanje (jer to već imaju), već njihova *integracija u školsku sredinu*.

Svaki učenik koji je uključen u nasilje je *slučaj za sebe* i zahtijeva individaulan pristup i specifičan put integracije u školski kolektiv. Ipak, moguće je izdvojiti i neke opšte preporuke koje se odnose na integraciju pojedinih kategorija učenika uključenih u nasilje (učenika koji su pretežno žrtve nasilja i učenicika koji se dominantno nasilno ponašaju).

* ***Podrška učenicima koji su pretežno žrtve nasilja***

Učenicima koji su izloženi nasilju, odmah po saznaju, škola mora obezbijediti sigurnu sredinu (bez mogućnosti osvete, prijetnji, ucjena, fizičkog maltretiranja i sl). Istraživanja (Juvonen, Nishina i Graham, 2000, prema Popadić, D. 2009 ) ukazuju da se ovi učenici mogu brzo oporaviti *ako se otklone razlozi njihove podložnosti nasilju*. Ovim učenicima potrebna je podrška da izgrade socijalne veze, da se integrišu u kolektiv i razviju samopoštovanje. Učenici koji su sigurni u sebe, koji su otvoreni i socijalno povezani sa drugima, manje su izloženi nasilju od učenika koji su nesigurni, zatvoreni i socijalno izolovani.

Posebnu pažnju treba obratiti na pasivne učenike, koji na prijetnje i uvrede ne raeaguju već se „odlučuju“ da ćute, trpe i čekaju da nasilje prođe. Karakteristično za ove učenike je da nemaju povjerenje ni u sebe, ni i druge (imaju osjećaj lične neadekvatnosti i društvene izolovanosti), karakterišu ih pesimizam (ne vidi izlaz iz situacije u kojoj se nalazi) i samooptuživanje (razloge za položaj u kom se nalazi pripisuje sebi). Tolerancija i empatija kod ovog učenika su na niskom nivou, a agresivnost (potisnuta) na visokom nivou. Posebnu pažnju treba obratiti *na nizak nivo samokontrole kod ovih učenika*. Radi se o učeniku koji je naizgled pasivan, ali lako može da „plane“, „izgubi glavu“ i osveti se. Analiza djece koja su počinila masovne pucnjeve u školama u SAD otkrila su da je većina te djece bila malterirana od strane svojih vršnjaka, i da je 78% njih razmišljalo o samoubistvu ili je pokušalo samoubistvo (Vossekuil i sar., 2002 prema Popadić, 2014. str. 118). Inače su opisani kao povučeni, nepristupačni, neprimjetni i sl. I ovi nalazi ponovo upućuju na potrebu ranog prepoznavanja izloženosti učenika nasilju i potrebu reagovanja (zaštita žrtve) prije nego što se kod njih akumuliraju negativne emocije, bijes, srdžba i sl. Upozoravajuće (rane) znake izloženosti učenika nasilju, opisali smo ranije.

* ***Podrška učenenicima koji se dominatno nasilno ponašaju***

Svoje nasilno ponašaje ovi učenici često opravdavaju pogrešnim stavovima i iskrivljenim društvenim vrijednostima, bilo da su ih stekli u porodici, ili razvili u grupama vršnjaka sa sličnim uvjerenjima. Ove, u odnosu na školsku organizaciju, alternativne grupe vršnjaka, obično se formiraju na nivou škole, a mogu biti povezane i sa pojedincima izvan škole. Karakteriše ih čvrsta povezanost (zajedničko djelovanje), uspostavljena hijerarhija (vođe i sljedbenici) i zajednički sistem vrijednosti.

Utvrdili smo da je ovim učenicima (za razliku od većine drugih) manje važno koju će ocjenu imati iz vladanja i šta će nastavnici misliti o njima. Njima nije važno da u očima drugih učenika iz odjeljenja budu prepoznati kao „dobre osobe“. Svoje ponašanje mijenjaju kada su izvan kontrole, a prijavljivanje nasilja ocjenjuju kao tužakanje. Resocijalizacija ovih učenika mora ići u pravcu da i njima, kao i većini drugih učenika, bude važnije šta će o njima misliti nastavnici i njihovi drugovi iz odjeljenja (kakva su osoba), nego šta će misliti njihovi agresivni vršnjaci. Ponekad je opravdano ovu djeca uputi u druge škole (kako bi se smanjio negativni uticaj alternativnih grupa vršnjaka).

Proces resocijalizacije ovih učenika obično zahtijeva i rad sa porodicom (pogotovo ako se procjenjuje da je porodica izvor njihovih pogrešnih uvjerenja). Roditeljima nasilnih učenika (po mišljenju učenika) manje je važno da se njihova djeca s poštovanjem odnose prema drugoj djeci; rjeđe im govore kakvo treba da se ponašaju i ne pitaju ih kako su se ponašali u školi; rjeđe sa njima razgovaraju o tome šta znači biti dobra osoba i ne pridaju jednaku važnost dobrom ponašanju i dobrom učenju. Učenicima za koje se procijeni da nemaju adekvatnu podršku u porodici potreban je nadzor od strane škole, a u krajnjem slučaju, od škole i centara za socijalni rad.

* podrška učenicima koji iniciraju nasilje

Učenicima koji iniciraju nasilje, škola mora odmah uputiti snažnu poruku, a ako je potrebno i represivnu mjeru (kaznu), da je njihovo ponašanje neprihvatljivo i da se neće tolerisati u školi. Problem ovih učenika je pogrešna slika o sebi i *umišljena „obaveza*“ da stečeni ugled nasinika brane i stalno potvrđuju.

* podrška učenicima koji slijede nasilnike, a pojavljuju se u ulozi i žrtve i nasilnika

Učenike koji svoje samopoštovanje obezbjeđuju tako što slijede druge, jače i agresivne pojedince, treba odmah izdvojiti iz agresivne grupe i pomoći im *da svoje samopoštovanje izgrade na drugom mjestu*. I ovim učenicima, slično kao i učenicima žrtvama, nedostaju: sigurnost, socijalne kompetencije i povezanost sa drugim učenicima iz odjeljenja i škole.

Umjesto zaključka:

I na kraju, nerealno je očekivati da škola bude uspješna u rješavanju problema nasilja ako se učenicima van škole, neprestano, putem medija, filmova, televizije nude modeli nepristojnog i agresivnog ponašanja. Širi društveni kontekst nije bio predmet ovog istraživanja, ali se on po mišljenju autoriteta iz ove oblasti neprestano preliva u školu i predstavlja najvažniji faktor ispoljavanja nasilnog ponašanja mladih bilo gdje, pa i u školi.

Literatura:

Gašić–Pavišić, S. (2004a). Nasilje u školi i mogućnosti prevencije; u S. Krnjajić (ur.), Socijalno ponašanje učenika (193–223). Beograd: Institut za pedagoška istraživanja.

Gašić–Pavišić, S. (2004b). Mere i programi za prevenciju nasilja u školi; u S.Joksimović (ur.): Zbornik Instituta za pedagoška istraživanja 36 (168–188). Beograd: Institut za pedagoška istraživanja.

Olweus, D., Limber, S. P., & Mihalic, S. (1999). The Bullying Prevention Program: Blueprints for Violence Prevention, Vol. 10. Boulder, CO.: Center for the Study and Prevention of Violence.

Olweus, D., & Roland, E. (1983). Mobbing – Bakgrunn og tiltak. Oslo: Kirkeundervisnings- og forskningsdepartementet.

Plut, D. i Popadić, D. (2007a). Reagovanje dece i odraslih na školsko nasilje. Zbornik Instituta za pedagoška istraživanja. 39 (2), 347–366.

Popadić, D. i Plut, D. (2006). Nasilje u školama – oblici i učestalost. U Z. Krnjajić i B. Kuzmanović (urednici), Empirijska istraživanja u psihologiji (zbornik radova) (str. 97–104). Beograd: Institut za psihologiju.

Popadić, D. i Plut, D. (2007a). Nasilje u osnovnim školama u Srbiji: oblici i učestalost. Psihologija, 40 (2), 309–328.

Popadić, D. i Plut, D. (2007b). Rasprostranjenost nasilja u školi – zavisnost od načina definisanja i merenja. U M. Biro, S. Smederevac (urednici), Psihologija i društvo (str. 69–84). Novi Sad: Filozofski fakultet u Novom Sadu.

Popadić, D. (2009). Nasilje u školama, Institut za psihologiju, Beograd i INICEF

Popadić, D. Plut, D. Pavlović, Z (2014). Nasilje u školama Srbije, Analiza stanja od 2006. do 2013. godine, Institut za psihologiju, Beograd i INICEF

Pešikan, A. Lalović, Z. (2015). “The role of schools in developing students’ character, values and skills – The report on the results of the research”. UNICEF Montenegro, Bureau of Education Services Montenegro, Podgorica.

Pešikan, A. Lalović, Z. (2015). “Uloga škole u razvoju vrlina, vrijednosti i vještina učenika i učenica – Izvještaj o rezultatima istraživanja”. UNICEF Crna Gora, Zavod za školstvo, Podgorica.

Pešikan, A; Lalović, Z. (2016). Istraživanje: „Može li današnja škola uticati na vrijednosti i vrline učenika osnovne škole?” UNICEF i Zavod za školstvo.

Lalović, Z. (2023). Istraživanje zastupljenosti i pojavnih oblika nasilja u školama u Crnoj Gori, Zavod za školstvo. https://www.gov.me/zzs/istrazivanja-u-obrazovanju

Grupa autora (2020). Moje vrijednosti i vrline – vodič kroz predmetne programa, UNICEF i Zavod za školstvo.

Grupa autora (2020). Moje vrijednosti i vrline – priručnik za nastavnike i nastavnice. UNICEF i Zavod za školstvo.

Ministarstvo prosvete Republike Srbije (2007). Posebni protokol za zaštitu dece i učenika od nasilja, zlostavljanja i zanemarivanja u obrazovno-vaspitnim ustanovama. Beograd: Publikum.

Ministarstvo prosvete Republike Srbije (2008). Okvirni akcioni plan za prevenciju nasilja u obrazovno-vaspitnim ustanovama. Beograd.

1. Prezentacija: Upravljanje problemom nasilja u školi nalazi se na sajtu Zavod za školstvo file:///C:/Users/user/Downloads/upravljanje-problemom-nasilja-1%20(4).pdf [↑](#footnote-ref-1)
2. Lalović, Z. (2003), Istraživanje zastupljenosti i pojavnih oblika nasilja u školama u Crnoj Gori tokom 2022/23. školske godine, Zavod za školstvo Podgorica. [↑](#footnote-ref-2)
3. Radi se o globalnoj procjeni, tj. o odgovoru učenika na pitanje da li je od početka školske godine do danas bio izložen nekom vidu nasilja od strane drugih učenika ne precizirajući o kom obliku nasilja se radi. [↑](#footnote-ref-3)
4. Prema našim podacima nasilje najviše rasprostranjeno (21,9%) među učenicima osnovne škole (naš uzorak čine učenici od VI do IX razreda osnovne škole), zatim među učenicima trogodišnjih srednjih stručnih škola (17,7%). Nasilje je najmanje rasprostranjeno među učenicima četvorogodišnjih škola, u četvorogodišnjim srednjim stručnim školama iznosi (14,8%), a u gimnazijama (13,9%). [↑](#footnote-ref-4)
5. Grupa autora (2020). Moje vrijednosti i vrline, UNICEF i Zavod za školstvo. [↑](#footnote-ref-5)